ባልደራስ አመራሮቹ በሽብር ወንጀል መከሰሳቸው እንዳሳዘነው አስታወቀ
የፓርቲው ከፍተኛ አመራሮች የሆኑት አቶ እስክንድር ነጋ፣ አቶ ስንታየሁ ቸኮል፣ ወ/ሮ ቀለብ ስዩም፣ ወ/ት አስካለ ደምሌ እና ሌሎች አባላቱ ላይ የሽብር ክስ መመሥረቱ እጅጉን እንዳሳዘነው ባልደራስ ለእውነተኛ ዴሞክራሲ (ባልደራስ) አስታወቀ፡፡ ፓርቲው በክሱ ማዘኑን የገለጸው ሐሙስ መስከረም 7 ቀን 2013 ዓ.ም. ባወጣው መግለጫ ነው፡፡ ከድምፃዊ ሃጫሉ ሁንዴሳ ግድያ ጋር በተያያዘ በቁጥጥር ሥር የዋሉት የባልደራስ ከፍተኛ አመራሮች፣ ከሳምንት በፊት በሽብር ሕጉ መሠረት ክስ እንደተመሠረተባቸው የሚታወስ ነው፡፡ የተመሠረተባቸው ክስ ፓርቲው ሲያካሂድ ከቆየው የተጠናከረ ሰላማዊ ትግል እንደማይገታውና ትግሉ ይበልጥ ተጠናክሮ እንዲቀጥል የሚያደርገው መሆኑን ተናግሯል፡፡ከዚህ በተጨማሪም በገዥው ፓርቲና በሌሎች ተቃዋሚ ፓርቲዎች መካከል እየተካሄደ ያለው የብሔራዊ መግባባት ውይይትን በመተቸት ‹‹ገዥው ፓርቲ ብሔራዊ መግባባት በሚል የጀመረውን ባልደራስንና ሌሎች የሚመለከታቸውን ወገኖችን ያገለለ አካሄድ ብሔራዊ መግባባት ያስገኛል ብሎ አያምንም›› በማለት አካታች የሆነ የብሔራዊ መግባባት ውይይት እንዲጀመር ጠይቋል፡፡ከዚህም በተጨማሪም የብሔራዊ መግባባት ውይይት ‹‹ፍሬ እንዲያፈራ›› ከተፈለገ በሕግ የተመዘገቡ የፖለቲካ ፓርቲዎች ተሳታፊ የሚሆኑበት ሁኔታ ሊመቻች እንደሚገባም ፓርቲው ጠይቋል፡፡ ከዚህ ጋር ተያይዞ የውይይቶቹ አጀንዳዎች በገዥው ፓርቲና ተቀራራቢ አመለካከት ባላቸው ፓርቲዎች ብቻ ሳይሆን ተፃራሪ አመለካከት ባላቸው ፓርቲዎች ጭምር ሊዘጋጅ እንደሚገባም አሳስቧል፡፡ ከዚህ አንፃር በታሪክ፣ በፖለቲካ፣ በሕግና ተዛማጅ ሙያዎች ታዋቂነትን ያተረፉ በአገር ውስጥም ሆነ በውጭ አገር የሚኖሩ ኢትዮጵያውያን ምሁራን፣ የአገር ሽማግሌዎች፣ የሃይማኖት መሪዎች እንዲሁም የሲቪክ ማኅበረሰብ ተወካዮች ሊሳተፉበት የሚችል መድረክ እንዲመቻችም ጥሪ አቅርቧል፡፡ ባልደራስ  በመነሻው የአዲስ አበባ ባለቤትነት ጉዳይ በማንሳት የተቋቋመ ስብስብ የነበረ ሲሆን በሒደት ወደ ፓርቲነት በማደግ ‹‹ባልደራስ ለእውነተኛ ዴሞክራሲ›› በሚል ስያሜ የኢትዮጵያን ፖለቲካ በቅርቡ ከተቀላቀሉት ፓርቲዎች አንዱ ነው፡፡  